《安平镇》
清代·范昌治

台湾何崱屴，安平祗孤岛。兀立大海中，洪波际天杪。

鹿耳接鲲身，沙线明皛皛。重门分界险，桅樯不轻掉。

拱护府基雄，湾环曲臂绕。守土一麾来，爱此屏藩好。

夏日纵扁舟，望洋恣远眺。忆昔宦游人，无如东坡老。

文从海外豪，光燄增奇巧。固陋每自惭，雕虫先压倒。

下车况匝月，狂吟何草草。所志不在诗，因之寄怀抱。

私冀胸次间，与海同大小。百川尽倾输，万象皆明瞭。

秋涛动山岳，春波润枯槁。转愧愿难酬，问心可得表。

保赤贵诚求，誇浮何足道。回看戍卒忙，艛橹镫齐燎。

亟命挂帆归，迅疾等飞鸟。人坐画中船，月涌冰轮皎。

作者简介：范昌治，浙江鄞县人。监生。清乾隆七年（1742）由兴化知府调任台湾府知府，乾隆十年（1745）被议，解任。